கர்கோசா செரி நெகாரா

கர்கோசா செரி நெகாரா (ஆங்கிலம்; மலாய்: Carcosa Seri Negara) என்பது மலேசியா, கோலாலம்பூர் மாநகர மையப் பகுதியில், பெர்தானா தாவரவியல் பூங்காவிற்குள் இரண்டு குன்றுகளுக்கு இடையில் அமைந்துள்ள அரசர் மாளிகை ஆகும். அதற்கு முன்னர் இந்த மாளிகை மலாயாவின் ஐக்கிய இராச்சிய உயர் ஆணையர்களுக்கான அதிகாரப்பூர்வ மாளிகையாகவும்; விருந்தினர் மாளிகையாகவும் செயல்பட்டது. இது தற்போது மலேசிய அரசாங்கத்திற்குச் சொந்தமானது. கர்கோசா செரி நெகாரா எனும் பெயர், அந்த வளாகத்தில் அமைந்துள்ள குடிமைப்பட்ட கால இரண்டு மாளிகைகளின் கூட்டுப் பெயர்ச் சொல்லாகும்: கர்கோசா எனப் பெயரிடப்பட்ட மாளிகை 1898-இல் கட்டி முடிக்கப்பட்டது; மற்றும் தற்போது செரி நெகாரா எனப் பெயரிடப்பட்ட விருந்தினர் மாளிகை 1913-இல் கட்டி முடிக்கப்பட்டது. மலேசிய விடுதலை இயக்கத்தில் இந்தக் கட்டடங்கள் முக்கியப் பங்கு வகித்தன. இங்கு மலேசிய விடுதலை தொடர்பாக பல கூட்டங்கள் நடத்தப்பட்டன. 1957-இல் மலாயா விடுதலை பெற்றதிலிருந்து, மலாயாவிற்கு வருகை தரும் முக்கிய அரசு விருந்தினர்களுக்கான இல்லங்களாகவும் (1957–1989), ஒரு சொகுசு விடுதியாகவும் (1989–2015) பயன்படுத்தப்பட்டது. இருப்பினும் 2017 முதல், இது ஓர் அருங்காட்சியகமாகச் செயல்பட்டு வருகிறது. வடிவமைப்பு கர்கோசா மாளிகை, அப்போதைய மலாயா கூட்டமைப்பு மாநிலங்களின் தலைமை ஆளுநர் சர் பிராங்க் சுவெட்டன்காம் அவர்களின் அதிகாரப்பூர்வ இல்லமாக 1896–1897 ஆண்டுகளில் கட்டப்பட்டது. இதை ஆர்தர் பெனிசன் அப்பாக் (Arthur Benison Hubback) என்பவர் வடிவமைத்தார். செரி நெகாரா (மலாய் மொழியில் "நாட்டின் பெருமை"), 1913-இல் நீரிணைக் குடியேற்றங்களின் ஆளுநரின் அதிகாரப்பூர்வ விருந்தினர் மாளிகையாகத் திறக்கப்பட்டபோது முதலில் ஆளுநர் இல்லம் என்று அழைக்கப்பட்டது. பின்னர் அது அரசர் மாளிகை என்று அறியப்பட்டது. வரலாறு கட்டுமானப் பணிகள் நடந்துகொண்டிருந்த காலக்கட்டத்தில் பிராங்க் சுவெட்டன்காம் கர்கோசாவிற்கு குடிபெயர்ந்தார். இரண்டாம் உலகப் போரின் போது, ​​மலாயாவில் சப்பானிய ஆக்கிரமிப்பு நடந்த போது அரச சப்பானிய இராணுவத்தின் தலைமையகம் இந்த கர்கோசா செரி நெகாராவில் தான் இருந்தது. 1955 மற்றும் 1957-ஆம் ஆண்டுகளுக்கு இடையில் மலேசிய அரசியலமைப்பு இதே செரி நெகாராவில் தான் உருவாக்கப்பட்டது. மலாயா கூட்டமைப்பு ஒப்பந்தம் 1957 ஆகத்து 8-இல், அரசர் மாளிகையில் கையெழுத்தானது. அதன் பிறகு, ஆகத்து 31, 1957 அன்று பிரித்தானிய உயர் ஆணையரால் செரி கர்கோசா மாளிகை, மலாயா அரசாங்கத்திடம் ஒப்படைக்கப்பட்டது. 1986-ஆம் ஆண்டு ஐக்கிய இராச்சியத்தின் இரண்டாம் எலிசபெத் உட்பட, வருகை தந்த பல பிரமுகர்களுக்கு விருந்தளிக்கும் வகையில், செரி கர்கோசா மாளிகையில் ஒரு பகுதி விருந்தினர் அரண்மனை என புதுப்பிக்கப்பட்டது. மேற்கோள்கள் மேலும் காண்க கோலாலம்பூர் மாநகர மையம் கோலாலம்பூர் சாலைகளின் பட்டியல் நீரிணை குடியேற்றங்களின் ஆளுநர்கள் பட்டியல் நூல்கள் 1.^ Journal of Malaysian Branch of the Royal Asiatic Society, June 1997, Dr. A. Ghafar Ahmad 2.^ William Warren, Jill Gocher (2007). Asia's legendary hotels: the romance of travel. Singapore: Periplus Editions. ISBN 978-0-7946-0174-4. வெளி இணைப்புகள் பொதுவகத்தில் கர்கோசா செரி நெகாரா தொடர்பாக ஊடகக் கோப்புகள் உள்ளன. Official Carcosa Seri Negara website An early photo of Carcosa